El Centre de Dia Bressol de la Fundació Espurna amplia 20 places
24 juliol 2018

## El Centre de Dia Bressol de la Fundació Espurna amplia 20 places24 juliol 2018Última actualització: 14 juliol 2025

![](../gestion/img/_AO_3616-copia.jpg)  
  

**Gandia, 24 de juliol 2018.-** El **regidor de Responsabilitat Social i Polítiques amb la Ciutadania, Nahuel González, acompanyat del president i la directora de la Fundació Espurna, José Pedro García i Charo García Sabater,** respectivament, han anunciat aquest matí en roda de premsa l’ampliació de 20 places en el Centre de Dia Bressol de la Fundació.

Segons ha explicat el regidor, l’ampliació de les places “_suposa una alegria col·lectiva, tant per al govern de la ciutat com per a la Fundació i, evidentment, per a les famílies d’eixos xiquets que estan en llista d’espera de Gandia i que portaven temps darrere d’aquesta notícia_”. Així mateix, ha volgut agrair “_la Conselleria d’Igualtat i Polítiques inclusives i al seu director general que es va comprometre l’any passat i efectivament ha realitzat l’ampliació_”.

Les instal·lacions d’Espurna a Gandia “_són punteres, no només a nivell valencià sinó també a nivell espanyol. La Fundació és un referent en tots els àmbits del que representa la diversitat funcional i la inclusió social_”, ha declarat Gonzàlez. A més, ha volgut reconèixer “_el treball col·lectiu entre les administracions i la Fundació perquè entre tots i totes estem fent una Gandia més inclusiva, més diversa i més bonica per a viure i conviure en les diferències pròpies dels éssers humans_”.

A més de l’ampliació de places, hi ha en tràmit de sol·licitud a Conselleria l’ampliació del Centre Ocupacional degut a la compra del solar més proper a l’edifici. Aquesta demanda té l’objectiu de _cobrir eixes necessitats que tenen en matèria d’espais, ja que “hi ha moltes necessitats en la comarca de La Safor i les persones en l’Enric Valor van augmentant. L’ampliació del Centre Ocupacional suposarà, almenys per una temporada, tindre les necessitats cobertes”,_ ha explicat José Pedro Garcia_._

El president de la Fundació ha volgut destacar també el treball conjunt entre l’Ajuntament de Gandia i la Fundació per “_detectar les necessitats que tenia el col·legi Enric Valor que no tenia suficients places_” i que gràcies a que el regidor els ha acompanyat a Conselleria s’ha pogut fer efectiva l’ampliació. Respecte al Centre Ocupacional ha recalcat la importància que ”_s’obrirà si l’Ajuntament de Gandia i la Fundació van de la mà_”.

Finalment, la directora de la Fundació ha afirmat que “_estan molt orgullosos d’estar en Gandia i això fa que la ciutat conega què és la discapacitat intel·lectual i és una manera de donar visibilitat_”. A més, ha convidat la ciutadania a que acudisca al festival de clausura de curs, que se celebrarà demà, dimecres 25, a les 18 h en la Casa de la Marquesa. Participaran “_tots els usuaris de la Fundació que els agrade eixir al festival i eixiran uns 120 artistes. Cada any tenim una temàtica, este any vam voler fer un tribut a l’òpera de Carmen i a la nostra artista Eva Cháfer i tot roda al voltant de l’òpera”,_ ha conclòs la directora.